Harry en Meghan laat spat wêreldrekord op InstagramHarry en Meghan (Foto: Instagram via sussexroyal) Prins Harry en Meghan, die hertog en hertogin van Sussex, het vandeesweek ŉ nuwe Guinness-wêreldrekord opgestel nadat ŉ Instagram-rekening slegs vir dié paartjie die lig gesien het. Harry en Meghan se Instagram-rekening, Sussex Royal, het die wêreldrekord laat spat vir die vinnigste tyd waarin ŉ miljoen volgelinge op ŉ Instagram-rekening bereik is. Vandat Sussex Royal op Dinsdag 2 April van stapel gestuur is, het dit slegs 5 uur en 45 minute geneem om 1 miljoen volgelinge te bereik. Sedertdien het dié getal reeds verdriedubbel en staan dit tans op 3,7 miljoen volgelinge. Die Instagram-rekening se eerste plasing het ook reeds meer as ŉ miljoen “likes” gekry. Dié plasing het die rekening bekendgestel as “Die amptelike Instagram van die hertog en hertogin van Sussex”. Sedertdien is daar nog drie plasings gemaak met foto’s van die paartjie saam en waar hulle werk aan kwessies waaroor hulle passievol is. Harry en Meghan (Foto: Instagram via sussexroyal) “Welkom by ons amptelike Instagram; ons sien uit daarna om werk wat ons dryf, kwessies wat ons ondersteun en belangrike aankondigings met julle te deel. Ons dank julle vir jul ondersteuning, en heet julle welkom by @sussexroyal – Harry & Meghan,” lees die eerste verwelkomingsinskrywing. Voorheen is ál die koninklike nuus op die Instagram-rekening Kensington Royal gedeel, maar dit blyk dat dié rekening nou slegs vir William en Kate gebruik gaan word, terwyl Sussex Royal toegewy is aan Harry en Meghan. Al dié aandag wat Sussex Royal kry, is waarskynlik danksy Harry en Meghan se eerste baba wat binnekort sy of haar opwagting gaan maak. Maroela Media het vroeër berig dat Meghan se baba einde April of begin Mei gebore sal word.